REPUBLKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj: 06-2/196-14

15. jul 2014. godine

B e o g r a d

Z A P I S N I K

SEDME SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE,

ODRŽANE 15. JULA 2014. GODINE

 Sednica je počela u 13.10 časova.

 Sednicom je predsedavao Milutin Mrkonjić, predsednik Odbora.

 Sednici su prisustvovali članovi Odbora: Konstantin Arsenović, Zoran Bojanić, Branka Bošnjak, Dragan Jovanović, Milan Kovačević, Saša Mirković, Mujo Muković, Zoran Milekić, dr Vladimir Orlić, Katarina Rakić, Suzana Spasojević i Vučeta Tošković.

 Sednici su prisustvovali zamenici članova Odbora Vladimir Petković (zamenik Milana Kovačevića) i Ivana Stojiljković (zamenik dr Vladimira Orlića).

 Sednici nisu prisustvovali članovi Odbora: Jovica Jevtić, Jovan Marković, Aleksandar Senić i Goran Ćirić, niti njihovi zamenici.

 Pored članova Odbora sednici su prisustvovali i predstavnici SO Aranđelovac Milosav Milojević i SO Malo Crniće Goran Dačić.

 Sednici je prisustvovala iz Ministarstva građevinarstva, saobraćaja i infrastrukture Aleksandra Damnjanović, državni sekretar.

 Odbor je jednoglasno, u skladu sa predlogom predsednika Odbora, usvojio sledeći:

D n e v n i r e d

1. Razmatranje Predloga zakona o otklanjanju posledica poplava u Republici Srbiji u načelu, koji je podnela Vlada (broj 87-2346/14 od 12. jula 2014.godine).

Prva tačka dnevnog reda **– Razmatranje Predloga zakona o otklanjanju posledica poplava u Republici Srbiji u načelu, koji je podnela Vlada**

U uvodnom izlaganju Aleksandra Damjanović, državni sekretar u Ministarstvu građevinarstva, saobraćaja i infrastrukture istakla je da je predloženo da se ovaj zakon donese po hitnom postupku, u skladu sa Ustavom propisanim normama. Posebno je naglasila da je član 1. Predloga zakona izazvao brojne dileme i u ime predlagača istakla da je pravno moguće da se briše stav 2. ovog člana i da se jednom opštom formulacijom predvidi da se pomoć odnosi na sva područja koja su pretrpela štetu od poplava ili od aktiviranja klizišta.

U raspravi koja je usledila izneto je mišljenje da bi bilo dobro da domaća pravna i fizička lica koja daju donacije budu oslobođena plaćanja PDV-a kao što je to učinjeno sa stranim donatorima. Zatraženo je bliže obajšnjenje u vezi organizovanja radnih akcija, kao i kada će biti definisan državni program obnove. Istovremeno članovi Odbora su se složili da bi amandmanom Odbora trebalo razrešiti dilemu da li da se u članu 1. stav 2. Predloga zakona navedu sve opštine kojima je potrebna pomoć ili da to bude opšta formulacija koja bi omogućila i opštinama koje se do sada nisu prijavile za pomoć da to učine. Takođe, je istaknuto da bi od Štaba za vanredne situacije trebalo tražiti izveštaj gde su sve bile poplave, kako bi se sprečile eventualne zloupotrebe.

 Predstavnik Ministarstva je odgovorila da su predlagaču prihvatljiva oba predloga amandmana Odbora vezana za član 1. stav 2. Predloga zakona i da je najvažnije da se ostvari puna ravnopravnost svih opština i gradova koji su pretrpeli štetu, a da će predlagač prihvatiti svaki amandman koji vodi ovom cilju. Takođe, je dodala da je prilikom regulisanja postupka javnih nabavki učinjeno izvesno derogiranje Zakona o javnim nabavkama ali samo u cilju ubrzavanja postupka, uz napomenu da se ne derogiraju osnovna prava za zaštitu ponuđača. Kad je reč o radnim akcijama istakla je da je to predlog Ministarstva omaladine i sporta, a da će se državnim programom pomoći utvrditi način organizovanja, plaćanje ili neplaćanje.

 U nastavku rasprave članovi Odbora su se složili da je potrebno podneti i amandmane Odbora na čl. 23. i 26. Predloga zakona u smislu dopune nabrajanja svih infrastrukturnih instalacija i nabrajanja objekata instalacija.

 U diskusiji su učestvovali: Milutin Mrkonjić, Aleksandra Damnjanović, Dragan Jovanović, Saša Mirković, Branka Bošnjak i Milosav Milojević.

 Odbor je, u skladu sa članom 155. stav 2, Poslovnika Narodne skupštine, odlučio jednoglasno da predloži Narodnoj skupštini da prihvati Predlog zakona o otklanjanju posledica poplava u Republici Srbiji, u načelu.

Za izvestioca Odbora na sednici Narodne skupštine određena je Katarina Rakić, zamenik predsednika Odbora.

Na sednici je vođen tonski zapis.

Sednica je zaključena u 14.00 časova.

SEKRETAR ODBORA PREDSEDNIK ODBORA

 Biljana Ilić Milutin Mrkonjić